Som den første dagligvarekæde i Danmark vil discountkæden Kiwi nu fjerne momsen på frugt og grønt - også den økologiske - i sine 104 butikker landet over.

Det betyder, at prisen på hyldeforkanterne i butikkerne sænkes med 20 procent, fortæller kædens direktør, Carsten Hansen.

»Vi er jo de nye på discountmarkedet, og vi har ønsket at distancere os markant fra konkurrenterne. Da vi spurgte kunderne, hvordan de mente, at vi kunne gøre det, var svaret, at alle skulle have råd til sunde fødevarer, og at den bedste måde var at skære momsen af frugt og grønt«, fortæller Carsten Hansen.